29.9.2023
EL
Επίσημη Εφημερίδα της Ευρωπαϊκής Ένωσης
C 349/45
Φορολόγηση των παραδοσιακών καυσίμων 3.13.
Δεδομένου ότι μια νέα κατασκευή θα συνιστούσε οικονομικό κίνδυνο για τους πλοιοκτήτες της ΕΕ, η ΕΟΚΕ ζητεί την υιοθέτηση πολιτικών που θα παρέχουν ασφάλεια δικαίου στις πλοιοκτήτριες εταιρείες.
Ως εκ τούτου, είναι σημαντικό να παγώσει η θέσπιση νέων φόρων στο παραδοσιακό αλιευτικό καύσιμο (ντίζελ), μέχρι να είναι διαθέσιμες στο εμπόριο οι νέες τεχνολογίες πρόωσης και καυσίμων και να θεσπιστούν πλήρως τα νομοθετικά πλαίσια για την αντιμετώπιση των αναγκαίων ανακαινίσεων· το αντίθετο μόνο θα έβλαπτε τον τομέα.
Σύμπραξη για μια ενεργειακή μετάβαση στους τομείς της αλιείας και της υδατοκαλλιέργειας της ΕΕ 3.14.
Ο κλάδος δεν διαθέτει κατευθυντήριες γραμμές, ούτε από τους παρόχους τεχνολογίας ούτε από τους φορείς χάραξης πολιτικής, όσον αφορά την κατεύθυνση που πρέπει να ακολουθήσει για την απαλλαγή από τις ανθρακούχες εκπομπές.
Ως εκ τούτου, η ΕΟΚΕ επικροτεί την πρωτοβουλία της Ευρωπαϊκής Επιτροπής να συγκροτήσει ομάδα εμπειρογνωμόνων για την παροχή συμβουλών σχετικά με τις διάφορες διαθέσιμες εναλλακτικές λύσεις, τις μελλοντικές εξελίξεις, την αγορά κ.λπ.
Θα ήταν ιδιαίτερα σημαντικό να προσδιοριστούν οι τεχνολογίες που λειτουργούν καλύτερα για κάθε τμήμα του στόλου και κάθε περιφέρεια, καθώς ενδέχεται να είναι αναγκαίος ο συνδυασμός διαφορετικών πηγών ενέργειας.
Επιπλέον, θα είναι χρήσιμο να πραγματοποιηθούν εκστρατείες ενημέρωσης και ευαισθητοποίησης για την αλυσίδα του θαλάσσιου κλάδου με σκοπό την παροχή κινήτρων για την απαλλαγή από τις ανθρακούχες εκπομπές.
Γαλάζια οικονομία 3.15.
Η γαλάζια οικονομία καλύπτει όλες τις οικονομικές δραστηριότητες που εξαρτώνται από τη θάλασσα.
Οι διάφοροι τομείς που απαρτίζουν τη γαλάζια οικονομία είναι αλληλεξαρτώμενοι (αλιεία, βιοτεχνολογία, ναυτιλία, θαλάσσιες μεταφορές, υδατοκαλλιέργεια, ναυπηγεία, αλυσίδα εφοδιασμού, εφοδιαστική και μεταφορές), εφόσον βασίζονται σε κοινές αρμοδιότητες και κοινές υποδομές (λιμένες, δίκτυα εφοδιαστικής και διανομή ηλεκτρικής ενέργειας) και στη βιώσιμη χρήση των θαλάσσιων πόρων.
Η ΕΟΚΕ τονίζει την ανάγκη να εφαρμοστεί μια ολιστική στρατηγική απαλλαγής από τις ανθρακούχες εκπομπές και να εξευρεθούν συνέργειες μεταξύ των διαφόρων κρίκων της αλυσίδας.
Επιπλέον, η ΕΟΚΕ ζητεί επαρκείς ανθρώπινους πόρους και δεξιότητες για τον σχεδιασμό, την κατασκευή και τη λειτουργία σύγχρονων σκαφών.
Η προσέλκυση ειδικευμένου εργατικού δυναμικού είναι απαραίτητη.
4.
Ειδικές παρατηρήσεις
Προηγμένα καύσιμα 4.1.
Η ΕΟΚΕ επισημαίνει το δυναμικό των προηγμένων καυσίμων που δεν παράγονται από καλλιέργειες τροφίμων και ζωοτροφών στο πεδίο της κυκλικής οικονομίας, της καταπολέμησης της μείωσης του πληθυσμού στις αγροτικές παράκτιες περιοχές και, φυσικά, της ενίσχυσης της ενεργειακής ανεξαρτησίας της ΕΕ.
Πράγματι, σύμφωνα με τους στόχους της ΕΕ για ουδετερότητα ως προς τις εκπομπές CO2, οι καθαρές εκπομπές CO2 των εν λόγω εναλλακτικών καυσίμων κατά την καύση εντός των κινητήρων μπορούν να γίνουν μηδενικές σε περίπτωση παραγωγής τους με ηλεκτρική ενέργεια από ανανεώσιμες πηγές. 4.2.
Για διάφορους λόγους, η Ευρωπαϊκή Επιτροπή περιορίζει τη χρήση βιοκαυσίμων φυτικής προέλευσης, κάτι που η ΕΟΚΕ έχει επικροτήσει σε διάφορες γνωμοδοτήσεις της.
Ωστόσο, δεν υπάρχει σαφής στρατηγική για την ανάπτυξη και την καθιέρωση εναλλακτικών καυσίμων, τα οποία θα ήταν σημαντικά όχι μόνο για τον τομέα της αλιείας αλλά και για άλλους κλάδους.
Υπάρχει επίσης έλλειψη ιεράρχησης ως προς το ποιοι από τους τομείς που είναι δύσκολο να απαλλαγούν από τις ανθρακούχες εκπομπές (στους οποίους συγκαταλέγεται η αλιεία) θα πρέπει να έχουν κατά προτεραιότητα πρόσβαση στα εν λόγω καύσιμα.
Αυτό περιπλέκει τις προσπάθειες του αλιευτικού τομέα για την όσο το δυνατόν ταχύτερη προώθηση της απαλλαγής από τις ανθρακούχες εκπομπές.
Η ΕΟΚΕ επισημαίνει ότι τα ανανεώσιμα καύσιμα χαμηλών ανθρακούχων εκπομπών αποτελούν μια επιλογή κοινής λογικής στην πορεία προς την απαλλαγή από τις ανθρακούχες εκπομπές τομέων που είναι δύσκολο να εξηλεκτριστούν, όπως η αλιεία.
Τα προηγμένα εναλλακτικά καύσιμα που δεν παράγονται από καλλιέργειες τροφίμων και ζωοτροφών θα είναι πιο ακριβά, λόγω ελλείψεων και απαιτητικότερης τεχνολογίας.
Προς τούτο, όπως έχει ήδη τονίσει η ΕΟΚΕ (9), η διαφορά τιμής μεταξύ των ορυκτών και των εναλλακτικών καυσίμων πρέπει να γεφυρωθεί και τα καθαρότερα καύσιμα να καταστούν οικονομικά προσιτότερα και ευρέως διαθέσιμα. 4.3.
Η ΕΟΚΕ τονίζει ότι το βιοντίζελ που χρησιμοποιείται σήμερα προέρχεται από καλλιέργειες (φοινικελαίου, κράμβης, σόγιας και ηλίανθου) που δεν θα επαρκούσαν για πλήρη απαλλαγή από τις ανθρακούχες εκπομπές· επιπλέον, δεν υπάρχει αρκετή πρώτη ύλη.
Η (μη διαθέσιμη ακόμη) λύση θα ήταν η ανάμειξη του σημερινού πετρελαίου ντίζελ με αυξανόμενες ποσότητες ηλεκτροντίζελ, ενός συνθετικού καυσίμου το οποίο κατασκευάζεται από πράσινο βασισμένο στην ηλεκτρική ενέργεια υδρογόνο και δεσμευμένο CO2.
Τα εν λόγω συνθετικά καύσιμα παράγονται από διοξείδιο του άνθρακα το οποίο έχει προηγουμένως δεσμευτεί από την ατμόσφαιρα ή από βιομηχανικές διεργασίες που παράγουν CO2, προτού αυτό απελευθερωθεί.
(9)
Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Πρόταση κανονισμού του Ευρωπαϊκού Κοινοβουλίου και του Συμβουλίου για τη χρήση ανανεώσιμων καυσίμων και καυσίμων χαμηλών ανθρακούχων εκπομπών στις θαλάσσιες μεταφορές και για την τροποποίηση της οδηγίας 2009/16/ΕΚ» [COM(2021) 562 final — 2021/0210 (COD)] (ΕΕ C 152 της 6.4.2022, σ. 145).